Antrenorul echipei Atletico Madrid, Diego Simeone, a salutat, miercuri noaptea, susţinerea suporterilor, care au fost determinanţi în calificarea madrilenilor în sferturile de finală ale Ligii Campionilor la fotbal, după victoria în faţa lui Inter Milano, informează AFP.
"Singurul lucru pe care îl pot spune suporterilor noştri este mulţumesc. Astăzi, echipa s-a arătat la înălţime pentru că am avut toţi aceşti oameni alături, care ne-au dat energie", a declarat Simeone într-o conferinţă de presă, conform Agerpres.
"Am găsit un plan şi l-am urmat. Jucătorii nu s-au întrebat dacă să alerge sau nu, ei au alergat şi asta pentru că acest stadion este incredibil. Echipa a reuşit să se impună când nimeni nu credea şi pentru că a dat totul", a mai spus tehnicianul argentinian.
Întrebat despre aportul lui Antoine Griezmann, autorul golului egalizator după revenirea sa în urma unei accidentări, antrenorul a precizat că atacantul francez "a fost prezent în momentele cele mai importante ale meciului'', dar l-a schimbat atunci când el a cerut să fie schimbat şi când şi-a dat seama că echipa are nevoie de prospeţime pentru că era obosit.
Atletico Madrid s-a calificat în sferturile de finală ale Ligii Campionilor la fotbal după ce a învins-o pe Inter Milano, finalista din sezonul trecut, cu 3-2 la loviturile de departajare, miercuri seara, pe stadionul Metropolitano din Madrid, în manşa secundă a optimilor, în care ibericii s-au impus cu scorul de 2-1 (1-1, 2-1), la capătul prelungirilor.
Inter a condus prin golul marcat de Federico Dimarco (33), dar Antoine Griezmann a egalat la scurt timp (35), iar Memphis Depay (87) a trimis meciul în prelungiri. Portarul român Horaţiu Moldovan a fost rezervă la madrileni în acest meci.
La loviturile de departajare, portarul sloven Jan Oblak a apărat şuturile lui Alexis Sanchez şi Davy Klaassen, iar Lautaro Martinez a trimis peste poartă, în timp ce Memphis Depay, Rodrigo Riquelme şi Angel Correa au transformat pentru echipa antrenată de Diego Simeone, iar Saul Niguez a ratat. Hakan Calhanoglu şi Francesco Acerbi au înscris pentru Inter.